b'\n_START_ARTICLE_\nAntun Golob\n_START_PARAGRAPH_\nAntun Golob (Bile\xc4\x87a, 1919. \xe2\x80\x93 Vara\xc5\xbedin, 1995.), hrvatski nogometa\xc5\xa1, trener i \xc5\xa1portski novinar i publicist. Svestrani \xc5\xa1porta\xc5\xa1, najpoznatiji kao nogometa\xc5\xa1, bio tako\xc4\x91er skija\xc5\xa1, stolnotenisa\xc4\x8d, odbojka\xc5\xa1, rukometa\xc5\xa1, gimnasti\xc4\x8dar i lovac._NEWLINE_U \xc5\xa1portu aktivan od 1934. do 1957. godine. Nogometne korake napravio kao junior V\xc5\xa0K-a 1934. godine. Pre\xc5\xa1ao u Slaviju gdje je igra\xc4\x8d prve postave 1936. do 1941. godine. Jo\xc5\xa1 kao igra\xc4\x8d pokrenuo je 1945. list Vijesti. Rano se dao u \xc5\xa1portsko novinarstvo. S Dragom Krnoulom autor prvoga radijskog prijenosa \xc5\xa1portskog doga\xc4\x91aja u Vara\xc5\xbedinu, jo\xc5\xa1 dok je bio aktivni igra\xc4\x8d. Bilo je to 2. lipnja 1946. godine, a prenosili su utakmicu Tekstilca i Hajduka. U Vara\xc5\xbedinu ostao i poslije rata igraju\xc4\x87i poslije rata za Tekstilac od 1945. do 1951. i potom u Slobodi do 1957. godine. U Slobodi igrao s dvojicom bra\xc4\x87e. U nogometu ostao kao nogometni trener i bio vrlo uspje\xc5\xa1an, vode\xc4\x87i Slobodu._NEWLINE_Bio je glavni urednik Vara\xc5\xbedinskih vijesti i dugogodi\xc5\xa1nji profesionalni dopisnik Radio Zagreba i suradnik Televizije Zagreb. Glavni urednik Vara\xc5\xbedinskog kalendara, kulturnja\xc4\x8dkog lista Vara\xc5\xbedinske lire i humoristi\xc4\x8dno-satiri\xc4\x8dnog lista Grabancija\xc5\xa1. Napisao knjige Zaslu\xc5\xbeni Vara\xc5\xbedinci, Heroj crvenog sela, Heroj s nasmijanim licem\xc2\xa0: Florijan Bobi\xc4\x87, Novinarski zapisi iz starog i novog Vara\xc5\xbedina i Tiskare u Vara\xc5\xbedinu od 17. do kraja 19. stolje\xc4\x87a.'